Document ID: 32001R0077

32001R0077
L 011/14
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 77/2001 НА КОМИСИЯТА
от 5 януари 2001 година
за изменение на приложенията към Регламент (ЕО) № 1547/1999 и Регламент (ЕО) № 1420/1999 на Съвета относно превозите на определени видове отпадъци до Албания, Бразилия, България, Бурунди, Ямайка, Мароко, Нигерия, Перу, Румъния, Тунис и Зимбабве
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 259/93 на Съвета от 1 февруари 1993 г. относно надзора и контрола върху превозите на отпадъци в рамките на, за и от Европейската общност (1), последно изменен с Решение 1999/816/ЕО на Комисията (2), и по-специално член 17, параграф 3 от него,
като взе предвид Регламент (ЕО) № 1420/1999 на Съвета от 29 април 1999 г. относно определяне на общи правила и процедури, които да се прилагат за превози на определени видове отпадъци до определени страни, които не са членки на ОИСР (3), последно изменен с Решение (ЕО) № 1208/2000 на Комисията (4), и по-специално член 3, параграф 5 от него,
като има предвид, че:
(1)
През месец януари 2000 г. Комисията изпрати вербална нота до всички страни, които не са членки на ОИСР (както и на Унгария и Полша, за които все още не се прилага Решение С(92) 39 final на ОИСР). Целите на тази вербална нота бяха три: а) да информира тези страни за новите регламенти на Общността; б) да поиска потвърждение на съответните позиции, така както са посочени в приложенията към Регламент (ЕО) № 1420/1999 и Регламент (ЕО) № 1547/1999 на Комисията от 12 юли 1999 г. за определяне на процедури за контрол съгласно Регламент (ЕИО) № 259/93 на Съвета, които се прилагат за превозите на определени видове отпадъци за определени страни, за които не се прилага Решение С(92) 39 final на ОИСР (5), последно изменен с Регламент (ЕО) № 1552/2000 (6), и в) да се получи отговор от онези страни, които не отговориха през 1994 г.
(2)
От страните, които отговориха, Бразилия, България, Бурунди, Ямайка, Мароко, Нигерия, Перу, Румъния, Тунис и Зимбабве, нотифицираха Комисията, че вносът на определени отпадъци, изброени в приложение II към Регламент (ЕИО) № 259/93 се приема или без каквато и да е процедура за контрол, или е обект на контрол по силата на процедурата за контрол, приложима за приложения III или IV към същия регламент или посочени в член 15 от него. По отношение на други отпадъци, те посочиха, че не желаят да получават пратки.
(3)
Албания отговори на вербалната нота, като обяви, че позицията ѝ не се е променила. Въпреки това, разпоредбите относно Албания е необходимо да се изменят, за да се вземе предвид новата система на етикетиране на определени видове отпадъци, посочени в приложение II към Регламент (ЕИО) № 259/93, изменен с Решение 1999/816/ЕО.
(4)
В съответствие с член 17, параграф 3 от Регламент (ЕИО) № 259/93 Комитетът, създаден по член 18 от Директива 75/442/ЕИО на Съвета от 15 юли 1975 г. относно отпадъците (7), последно изменена с Решение 96/350/ЕО на Комисията (8), беше нотифициран за официалното искане на тези страни на 23 юни 2000 г. (за Бурунди - на 12 юли 2000 г.).
(5)
За да се вземе предвид новата ситуация в тези страни, е необходимо да се изменят едновременно Регламент (ЕО) № 1420/1999 и Регламент (ЕО) № 1547/1999.
(6)
Предвидените в настоящия регламент мерки са в съответствие със становището на комитета по член 18 от Директива 75/442/ЕИО,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 1547/1999 се изменя, както следва:
1.
Приложение А се изменя съгласно приложение А към настоящия регламент;
2.
Приложение Б се изменя съгласно приложение Б към настоящия регламент;
3.
Приложение В се изменя съгласно приложение В към настоящия регламент;
4.
Приложение Г се изменя съгласно приложение Г към настоящия регламент.
Член 2
Регламент (ЕО) № 1420/1999 се изменя, както следва:
1.
Приложение А се изменя съгласно приложение Д към настоящия регламент;
2.
Приложение Б се изменя съгласно приложение Е към настоящия регламент.
Член 3
Настоящият регламент влиза в сила на двадесетия ден след неговото публикуване в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 5 януари 2001 година.

Labels: 3
5
20